កម្ពុជា​ប្រាប់​​អង្គការ​សហ​ប្រជា​ជាតិ​ពី​សមិទ្ធិផល​នៃ​គោលដៅ​អភិវឌ្ឍន៍​សហស្សវត្សរ៍​
បើ​ប្រៀប​ធៀប​នឹង​ប្រទេស​ជិត​ខាង កម្ពុជា​នៅ​មានកិច្ច​ការ​ច្រើន​ទៀត​ដើម្បី​សម្រេច​ឲ្យ​បាន​នូវ​គោលដៅ​អភិវឌ្ឍន៍សហស្សវត្សរ៍​នៅ​ឆ្នាំ​២០១៥។
លោក ហោ ណាំហុង រដ្ឋមន្រ្តីការបរទេសកម្ពុជាបានថ្លែងទៅកាន់សម័យប្រជុំលើកទី៦៥នៃមហាសន្និបាតអង្គការសហប្រជាជាតិ ដោយបានបញ្ជាក់ពីការសម្រេចបាននូវសមិទ្ធិផលរបស់កម្ពុជានិងស្នើសុំឱ្យមានការយកចិត្តទុកដាក់លើការប្រែប្រួលអាកាសធាតុ។ ប្រទេសកម្ពុជាបានបញ្ជាក់ថា វិបត្តិសេដ្ឋកិច្ចពិភពលោកបានគំរាមដល់កិច្ចខិតខំប្រឹងប្រែងនានាក្នុងការកាត់បន្ថយភាពក្រីក្រនៅក្នុងពិភពលោក ប៉ុន្តែបានឱ្យដឹងថាប្រទេសកម្ពុជាបានសម្រេចគោលដៅសំខាន់ៗមួយចំនួនក្នុងចំណោមគោលដៅអភិវឌ្ឍន៍របស់ខ្លួន។ ថ្លែងនៅក្នុងមហាសន្និបាតរបស់អង្គការសហប្រជាជាតិនាបូរីញូវយ៉កកាលពីថ្ងៃអង្គារទី២៨ខែកញ្ញានេះ លោកហោ ណាំហុង រដ្ឋមន្ត្រីក្រសួងការបរទេសកម្ពុជាបានបញ្ជាក់ថាមានគោលដៅមួយចំនួននៃ គោលដៅអភិវឌ្ឍន៍សហស្សវត្សរ៍ ដែលកម្ពុជាសម្រេចបានល្អ៖ «នៅប្រទេសកម្ពុជា យើងបានអនុម័ត្តយកតាំងពីឆ្នាំ២០០៣ នូវគោលដៅអភិវឌ្ឍន៍សហស្សវត្សរ៍ផ្ទាល់របស់យើង ដែលមានឈ្មោះថា គោលដៅអភិវឌ្ឍន៍សហស្សវត្សរ៍កម្ពុជា ហើយយើងសម្រេចបាននូវទិសដៅ នៃគោលដៅអភិវឌ្ឍន៍សហស្សវត្សរ៍មួយចំនួន ដូចជាលើបញ្ហាកាត់បន្ថយអត្រាមរណភាពកុមារ ជម្ងឺអេដស៍ គ្រុនចាញ់ និងជម្ងឺដទៃខ្លះទៀត។ យោងតាមការសិក្សាថ្មីៗនេះចេញដោយវិទ្យាស្ថានអភិវឌ្ឍន៍នៅក្រៅប្រទេសនិងយុទ្ធនាការសហស្សវត្សរ៍ប្រទេសកម្ពុជាត្រូវបានចុះក្នុងបញ្ជីនៃប្រទេសមួយចំនួនដែលសម្រេចបានច្រើន ខាងគោលដៅអភិវឌ្ឍន៍សហស្សវត្សរ៍»។ សំណុំនៃគោលដៅអភិវឌ្ឍន៍សហស្សវត្សរ៍ គឺការកាត់បន្ថយភាពក្រីក្រ ធ្វើឱ្យប្រសើឡើងការអប់រំ ថែរក្សាសុខភាពប្រជាពលរដ្ឋ និងការពារបរិស្ថានជាដើម ដែលទាំងអស់នេះត្រូវសម្រេចឱ្យបាននៅ ឆ្នាំ២០១៥។ អង្គការសហប្រជាជាតិនៅ កម្ពុជាបានឱ្យដឹងថា អត្រាមរណភាពកុមារបានធ្លាក់ចុះពី ៩៥ នាក់ក្នុង១០០០កំណើតរស់ក្នុងឆ្នាំ២០០០ មកនៅត្រឹម ៦០នាក់នៅក្នុងឆ្នាំ២០០៥។ ប៉ុន្តែទោះបីជាយ៉ាងណាក៏ដោយចំនួននេះនៅតែខ្ពស់នៅឡើយ បើប្រៀបធៀបជាមួយប្រទេសដទៃទៀតក្នុងតំបន់ដូចជាប្រទេសវៀតណាម ថៃ ម៉ាឡេស៊ី និងឥណ្ឌូនេស៊ីជាដើម។ លោក ហោ ណាំហុង បានបញ្ជាក់ថា ដោយសារកង្វះខាតការយកចិត្តទុកដាក់ដល់វិស័យកសិកម្មនិងវិបត្តិប្រេងកន្លងមក មានបណ្តាប្រទេសមួយចំនួនបានងាកមកដាំដំណាំដែលបម្រើដល់តម្រូវការជីវថាមពលនាំឱ្យមានវិបត្តិខ្វះខាតស្បៀងអាហារ ប៉ុន្តែសម្រាប់កម្ពុជាដោយសារតែបានយល់ដឹងនិងបានដាក់បញ្ហានេះនៅក្នុងរបៀបវារៈកំពូលរបស់ខ្លួន ក្នុងពេលអនាគតកម្ពុជាអាចនឹងមានលទ្ធភាពនាំអង្ករចេញទៅក្រៅប្រទេស។ «សម្រាប់ប្រទេសកម្ពុជា ការផលិតស្បៀង គឺស្ថិតនៅលើរបៀបវារៈកំពូលនៃគោលនយោបាយរបស់រដ្ឋាភិបាលយើង ហើយវិស័យកសិកម្មនិងប្រព័ន្ធទឹក ត្រូវបានចាត់ទុកយ៉ាងខ្លាំងថាជាចំណុចឈានឡើងសម្រាប់ការអភិវឌ្ឍសេដ្ឋកិច្ចតាមព្រំដែន។ គោលបំណងដ៏ធំក្នុងពេលអនាគតគឺនឹងត្រូវផ្លាស់ប្តូរប្រទេសកម្ពុជាឱ្យទៅជាអ្នកនាំអង្ករចេញ»។ ប្រទេសកម្ពុជាក៏បានអំពាវនាវឱ្យប្រទេសអ្នកមានកាត់បន្ថយនូវសារធាតុពុលកាបូននិងបង្ហាញនូវការប្តេជ្ញាចិត្តនិងបង្កើនជំនួយដល់ប្រទេសក្រីក្រក្នុងការកាត់បន្ថយសារធាតុគីមីពុលនេះ ក្នុងគោលបំណងកាត់បន្ថយនូវការប្រែប្រួលអាកាសធាតុដែលកំពុងតែគំរាមកំហែងពិភពលោក។ លោក ហោ ណាំហុង រដ្ឋមន្ត្រី ក្រសួងការបរទេសកម្ពុជាបានបញ្ជាក់ថាការប្រែប្រួលអាកាសធាតុបានបង្កឱ្យមានទឹកជំនន់ គ្រោះរាំងស្ងួត ភ្លើងឆេះព្រៃ និងការជម្លៀសប្រជាជនចេញពីលំនៅដ្ឋាន។ «ប្រទេសកម្ពុជាសូមទទូចឱ្យប្រទេសអភិវឌ្ឍន៍ទាំងអស់រក្សានូវការប្តេជ្ញារបស់ពួកគេក្នុងការផ្តល់ជំនួយហិរញ្ញវត្ថុ និងជំនួយបច្ចេកទេសដល់ទៅប្រទេសកំពុងអភិវឌ្ឍន៍ក្នុងការប្រយុទ្ធនឹងការប្រែប្រួលអាកាសធាតុ ហើយនឹងនាំមុខគេក្នុងការកាត់បន្ថយការបញេ្ចញជាតិពុលឧស្ម័នកាបូនិក»។ លោកបានបញ្ជាក់ថា ប្រទេសកម្ពុជាបានបង្ហាញនូវការប្តេជ្ញាចិត្តក្នុងការកាត់បន្ថយការប្រែប្រួលអាកាសធាតុដោយបានដាក់ឱ្យអនុវត្តនូវគំនិតផ្តួចផ្តើមផ្ទាល់ខ្លួនមួយចំនួនដូចជា សម្ព័ន្ធភាពកម្ពុជាដើម្បីទប់ស្កាត់ការប្រែប្រួលអាកាសធាតុ ជាដើម។ នៅក្នុងសន្ទរកថារយៈពេល១៣នាទី លោកប្រមុខការទូតរបស់កម្ពុជាក៏បានស្នើឱ្យមានការដោះស្រាយដោយសន្តិវិធីនូវជម្លោះក្នុងឧបទ្វីបកូរ៉េ និងជម្លោះរវាងប៉ាឡេស្ទីននិងអ៊ីស្រាអែល ដើម្បីជាប្រយោជន៍ដល់សន្តិសុខរបស់ពិភពលោកហើយក៏បានស្វាគមន៍ដល់សេចក្តីសម្រេចនៃមហាសន្និបាតអង្គការសហប្រជាជាតិទាក់ទងនឹងការលើកលែងការដាក់ទណ្ឌកម្មលើប្រទេសគុយបាផងដែរ៕